**สภาเทศบาลตำบลห้วยยอด ไฟเขียวผ่านญัตติตามที่นายกเทศมนตรีเสนอต่อสภาพิจารณาทุกญัตติ**

 วันนี้ ( 27 พ.ค.65) เวลา 10.00 น. ที่ห้องประชุมสภาเทศบาลตำบลห้วยยอด (อาคารอเนกประสงค์ เทพสถิตย์) นายเอกา ตันวโรภาส ประธานสภาเทศบาลตำบลห้วยยอด เป็นประธานการประชุมสภาเทศบาล สมัยสามัญ สมัยที่ 2 ประจำปี 2565 โดยมีระเบียบวาระการประชุมที่สำคัญ ประกอบด้วย เรื่อง การรับรองรายงานการประชุมสภาเทศบาล สมัยสามัญ สมัยแรก ประจำปี 2565 ซึ่งประชุมเมื่อวันที่ 25กุมภาพันธ์ 2565

 ในการนี้ ประธานสภาฯได้แจ้งให้ที่ประชุมทราบ เรื่องเทศบาลบรรจุแต่งตั้งและรับโอนพนักงานเทศบาล พนักงานครูเทศบาล จำนวน 6 ราย ประกอบด้วยบรรจุแต่งตั้ง ว่าที่ร้อยตรีหญิงปิยะนุช คงแดง ตำแหน่งเจ้าพนักงานสาธารณสุขปฏิบัติงาน และรับโอนพนักงานเทศบาลเป็นพนักงานครูเทศบาล ได้แก่ นางสาวแพรขวัญ รัตนมณี นักวิชาการศึกษาปฏิบัติการ สังกัดองค์การบริหารส่วนตำบลเหล อำเภอปะกง จังหวัดพังงา มาดำรงตำแหน่งนักวิชาการศึกษาปฏิบัติการ นายชาญยุทธ ไชยกาล นักพัฒนาชุมชนชำนาญการ สังกัดองค์การบริหารส่วนตำบลปากคม มาดำรงตำแหน่ง นักพัฒนาชุมชนชำนาญการ นางสาวหนึ่งฤทัย ภู่แก้ว ครูคศ.1 โรงเรียนองค์การบริหารส่วนจังหวัดกระบี่ มาดำรงตำแหน่งครู คศ.1 โรงเรียนเทศบาลห้วยยอดวิทยา นายวรสิทธิ์ ไชยทอง ครู คศ.2 โรงเรียนเทศบาลพิบูลย์สวัสดี เทศบาลนครภูเก็ต มาดำรงตำแหน่ง ครูคศ. 2 โรงเรียนเทศบาลห้วยยอดวิทยา และนางสาวฉวีวรรณ หนูเมือง ครูชำนาญการ โรงเรียนเทศบาลอ่าวลึกใต้ เทศบาลตำบลอ่าวลึกใต้ มาดำรงตำแหน่งรองผู้อำนวยการโรงเรียนเทศบาลห้วยยอดวิทยา

 ขณะเดียวกัน นายกเทศมนตรีตำบลห้วยยอด ได้รายงานผลการติดตามและประเมินผลแผนพัฒนาท้องถิ่น ประจำปีงบประมาณ พ.ศ. 2565 ไตรมาสที่ 2 (มกราคม-มีนาคม 2565) รวมทั้งแจ้งประกาศใช้แผนพัฒนาท้องถิ่น (พ.ศ.2561-2564) เพิ่มเติมหรือเปลี่ยนแปลง ฉบับที่ 4 และแจ้งประกาศใช้แผนพัฒนาท้องถิ่น (พ.ศ.2566-2570) เพิ่มเติมหรือเปลี่ยนแปลง ฉบับที่ 1

 นอกจากนี้ ที่ประชุมสภาเทศบาล ยังได้ผ่านความเห็นชอบญัตติของนายกเทศมนตรีที่เสนอต่อสภาเพื่อพิจารณาทุกญัตติ ประกอบด้วย เรื่อง ขออนุมัติโอนงบประมาณรายจ่าย ประจำปีงบประมาณ พ.ศ.2565 ไปตั้งจ่ายเป็นรายการใหม่ ของกองการศึกษา สำนักปลัดเทศบาล และกองสวัสดิการสังคม รวมทั้งขออนุมัติใช้จ่ายเงินทุนสำรองเงินสะสมสำหรับโครงการปรับปรุงเกาะกลางถนน คันหิน คสล.พร้อมโคมไฟถนนและป้ายจราจร  ค่าก่อสร้างปรับปรุงพื้น คสล.สนามฟุตซอลสนามกีฬากลางอำเภอห้วยยอด ค่าปรับปรุงซ่อมแซมหลังคาศาลาบำเพ็ญกุศลเทศบาลตำบลห้วยยอด และค่าก่อสร้างลานจอดรถ คสล.หน้าศาลาบำเพ็ญกุศลเทศบาลตำบลห้วยยอด อีกด้วย

พิมมาส จันทร์ผ่อง /นักประชาสัมพันธ์ชำนาญการ/ข่าว